ย่านชุมชนเก่า: ชุมชนแก่งสะพือ
ที่อยู่: ตำบลพิบูลมังสาหาร อำเภอพิบูลมังสาหาร จังหวัดอุบลราชธานี ภาคตะวันออกเฉียงเหนือ
ลักษณะสำคัญ: ชุมชนแก่งสะพือ เป็นย่านชุมชนเก่าริมน้ำแม่น้ำมูล เป็นชุมชนพักอาศัยของชุมชนเมืองพิบูลมังสาหาร ประชากรในชุมชนประกอบอาชีพด้านเกษตรกรรม ค้าขาย และรับราชการ ลักษณะสังคมภายในชุมชนยังคงเป็นลักษณะของวิถีชีวิตและวัฒนธรรมในรูปแบบของเมืองผสมชนบท ที่ตั้งชุมชนแก่งสะพือในอดีตเคยมีชนเผ่าโบราณอาศัยอยู่มานานประมาณยุคโลหะ อายุเฉลี่ยราว 2,700-1,500 ปี เป็นแหล่งอารยธรรมที่สำคัญของลุ่มน้ำมูลตอนใต้ ได้มีการขุดพบวัตถุโบราณที่เป็นหม้อ ไห ถ้วย ชามดินเผา กำไล และเครื่องมือสำริด ซึ่งพอสรุปได้ว่าในแถบลุ่มน้ำมูลตอนล่างบริเวณแก่งสะพือเคยมีมนุษย์โบราณอาศัยอยู่มานานแล้ว ในชุมชนยังมีอาคารการค้าพาณิชยกรรมเก่า ลักษณะอาคารไม้ชั้นเดียวที่มีลักษณะเด่นขององค์ประกอบทางสถาปัตยกรรม เช่น บานประตู ช่องระบายอากาศ หลงเหลืออยู่